
Относно:  Проект на Постановление на Министерския съвет за изменение на Тарифата за таксите, които се събират по Закона за туризма, приета с Постановление № 118 на Министерския съвет от 01.04.2021 г. (обн., ДВ, бр. 28 от 06 април 2021 г.)


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския свет и на неговата администрация, внасям за разглеждане проект на Постановление на Министерския съвет за изменение на Тарифата за таксите, които се събират по Закона за туризма, приета с Постановление № 118 на Министерския съвет от 01.04.2021 г. (обн., ДВ, бр.28 от 06 април 2021 г., приведена в съответствие със Закона за въвеждане на еврото в Република България. 
Причината, която налага приемането на предложеният проект на Постановление на Министерския съвет е, че  с влизането в сила на Закона за въвеждане на еврото в Република България (Обн. ДВ. бр. 70 от 20 август 2024 г.) се налага действащите подзаконови нормативни актове да се приведат в съответствие с него, при спазване на принципа на ефективност и икономичност, принципа на прозрачност и принципа на приемственост и автоматично превалутиране на суми от лева в евро. 
На 08.07.2025 г. Съветът на ЕС прие Решение (ЕС) 2025/1407 на Съвета от 8 юли 2025 година относно приемането на еврото от България, считано от 1 януари 2026 г. (OВ L, 2025/1407, 14.7.2025 г.), Регламент (ЕС) 2025/1408 на Съвета от 8 юли 2025 година за изменение на Регламент (ЕО) № 974/98 по отношение на въвеждането на еврото в България (OВ L, 2025/1408, 14.7.2025 г.) и Регламент (ЕС) 2025/1409 на Съвета от 8 юли 2025 година за изменение на Регламент (ЕО) № 2866/98 по отношение на валутния курс към еврото за България (OВ L, 2025/1409, 14.7.2025 г.).
От 1 януари 2026 г. Република България официално ще приеме еврото и ще бъде 21-вият член на еврозоната.
При превалутирането за определяне размера на таксите в евро е спазен подходът и правилата за превалутиране, заложени в чл. 12 и чл. 13 от  Закона за въвеждане на еврото в Република България.
Основна цел на акта е да приведе подзаконовата нормативна уредба в съответствие с изискванията на Закона за въвеждане на еврото в Република България и е в изпълнение на Националния план за въвеждане на еврото в Република България. 
Предложеният проект на акт няма да окаже въздействие върху държавния бюджет, поради което към проекта е приложена финансова обосновка съгласно приложение № 22 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация. 
За проекта на акт е изготвена частична предварителна оценка на въздействието по чл. 20, ал. 2 от Закона за нормативните актове. Оценката е съгласувана с дирекция „Координация и модернизация на администрацията“ в Министерския съвет в съответствие с чл. 30б, във връзка с чл. 30г от УПМСНА. 
За изпълнението на проекта на акт не са необходими допълнителни разходи/трансфери/други плащания по бюджета на Министерството на туризма за 2025 г. и следващите бюджетни години. 
Предложеният проект на акт не е свързан с транспониране на актове на Европейския съюз, поради което не се налага да бъде изготвена Справка за съответствие с европейското право. 
Проектът на Постановление на Министерския съвет за изменение на Тарифата за таксите, които се събират по Закона за туризма, приета с Постановление № 118 на Министерския съвет от 01.04.2021 г. е съгласуван в съответствие с разпоредбите на чл. 32 от УПМСНА и на основание чл. 26, ал. 3 от Закона за нормативните актове е публикуван за обществено обсъждане на интернет страницата на Министерството на туризма и на Портала за обществени консултации на Министерския съвет, като на заинтересованите лица беше предоставен срок от 30 дни за становища, предложения и възражения, като целесъобразните бележки и предложения са отразени. 

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ДАМИ И ГОСПОДА МИНИСТРИ,

Предвид изложеното и на основание § 6, ал. 1, т. 2 от Закона за въвеждане на еврото в Република България и чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да приеме предложения проект на Постановление на Министерския съвет за изменение на Тарифата за таксите, които се събират по Закона за туризма, приета с Постановление № 118 на Министерския съвет от 01.04.2021 г. (обн., ДВ, бр. 28 от 06 април 2021 г.).

С уважение, 


МИРОСЛАВ БОРШОШ
Министър на туризма

